Synes du, at det har været usædvanligt varmt denne sommer? Det vil de fleste nok svare nej til, men alligevel skal vi helt tilbage til 1889 for at finde en sommer, der overgår denne på et bestemt punkt. Siden 28. maj og frem til onsdag har der ikke været en eneste dag, hvor der ikke er målt mindst 20 grader et eller andet sted i Danmark. Men med 19,2 grader som det højeste onsdag blev rækken brudt. Det er hele 81 dage, og så lang uafbrudt periode med mindst 20 grader er kun set én gang før i dansk vejrhistorie. For 132 år siden blev der målt mindst 20 grader ved en af de officielle målestationer i 86 dage i træk og dermed altså fem dage mere end i år. Sommeren har dog ikke været usædvanlig varm i sig selv. Den lange periode skyldes i stedet, at der har været usædvanligt få kolde dage. Der er simpelthen tale om et højt bundniveau mere end en meget varm sommer generelt. Den varme luftmasse har også været med til at sikre et relativt varmt badevand. TV 2 VEJRET definerer en badedag, når gennemsnittet af badevandsmålinger kommer over 19 grader, og det var tilfældet 31 dage i denne sæson. 31 badedage er i den høje ende, selvom sommeren samtidig har budt på mange dage, hvor man ikke umiddelbart ville søge til stranden. De officielle målinger og dermed den dokumenterede danske vejrhistorie startede for 147 år siden i 1874.

Opsummering:
Kun én gang før er der målt så mange dage i træk med mindst 20 graders varme.